钦定古今图书集成/明伦汇编/官常典/第698卷 > 汪应蛟
## 钦定古今图书集成/明伦汇编/官常典/第698卷 > 汪应蛟

按《明外史》本传：“应蛟，字潜夫，婺源人。万历二年进士。
授南京兵部主事，历南京礼部郎中，给由入都。值吏
部侍郎陆光祖与御史江东之等相讦，应蛟不直光
祖，抗疏劾之，于政府多所讥切。累迁山西按察使，治
兵易州时，矿税扰民，应蛟上言：‘陛下私利帑藏，而不
顾闾巷之伤残；少娱目前，而不虞将来之隐祸。驯至
民窃，变起瓦解，势成天下事，尚忍言哉’！”因陈矿使王
虎贪恣状，不报。朝鲜再用兵，移应蛟天津。及天津巡
抚万世德经略朝鲜，即擢应蛟右佥都御史代之。屡
上兵食事宜，扼险列屯，军声甚振。税使王朝死，帝将
遣代。应蛟疏请止之，忤旨，切责。朝鲜事宁，移抚保定。
岁旱蝗，赈恤甚力。已，极言畿民困敝，请尽罢矿税。会
奸人柳胜秋等妄言括畿辅税，可得银十有三万。应
蛟三疏力争，然仅得减半而已。三十年春，帝命停矿
税，俄中止，应蛟复力争不纳。应蛟在天津，见葛沽、白
塘诸田，尽为污莱，询之土人，咸言斥卤不可耕。应蛟
念地无水则碱，得水则润，若营作水田，当必有利。乃
募民垦田五千亩，为水田者十之四，亩收至四五石，
田利大兴。及移保定，乃上疏曰：“天津屯兵四千，费饷
六万，俱敛诸民间。留兵则民告病，恤民则军不给。计
惟屯田可以足食。今荒土连封，蒿莱弥望。若开渠置
堰，规以为田，可七千顷，顷得谷三百石。近镇年例可
以兼资，非独天津之饷足取给也。”因条画垦田丁夫
及税额多寡以请，得旨允行。已，请广兴水利，略言：“臣
境内诸川，易水可以溉金台，滹水可以溉恒山，溏水
可以溉中山，滏水可以溉襄国。漳水来自邺下，西门
豹尝用之。瀛海当诸河下流，视江南泽国不异，其他
山下之泉，地中之水，所在而有，咸得引以溉田。请通
渠筑防，量发军夫，一准南方水田之法行之所部六
府，可得田数万顷，岁益谷千万石。畿民从此饶给，无旱潦之患。即不幸漕河有梗，亦可改折于南，取籴于
北。”工部尚书杨一魁亟称其议，帝亦报许。后卒不能
行。召为工部右侍郎，未上，予告去。已，进兵部左侍郎。
以养亲不出。亲没，竟不召。光宗立，起南京户部尚书。
天启元年改北部。东西方用兵，骤加赋数百万。应蛟
在道，驰疏言：“汉高帝称萧何之功曰：‘镇国家，抚百姓，
给馈饷不绝，吾不如萧何’。夫给馈饷而先以抚百姓，
故能兴汉灭楚，如运诸掌也。今国家多难，经费不支，
势不得缓催科。然弗爱养民力，而徒竭其脂膏，财殚
望穷，变乱必起，安得不预为计？”因列上爱养十八事，
帝嘉纳焉。熊廷弼建三方布置之策，需饷千二百万，
应蛟力阻之。廷议“红丸”事，请置崔文昇、李可灼于法，
而斥方从哲为编民。应蛟为人亮直有守，视国如家，
谨出纳，杜虚耗，国计赖之。帝保母客氏求墓地逾制，
应蛟持不予，遂见忤。会有言其老不任事者，力乞骸
骨。诏加太子少保，驰传归。陛辞，疏陈圣学，引宋儒语，
以宦官、宫妾为戒。久之，卒于家。应蛟学主诚敬，其出
处辞受，一轨于义。里居，谢绝尘事，常衣缊枲。